Nov gieu da lingua
“La Cumbinella” – in gieu per emprender rumantsch

(LR/mg.) 

Dacurt è sortì da la stampa “La Cumbinella”. I sa tracta d‘in gieu per emprender rumantsch, edì e concepì da la Lia rumantscha tenor il sistem Kommis, inventà, sviluppà e realisà da la chasa editura “Marcoli” Turitg.

Kommis, in gieu innovativ 
Kommis “La Cumbinella” è in gieu da chartas cun differents pleds che ston vegnir cumbinads a frasas cumplettas. El permetta d’emprender rumantsch en moda activa e divertenta. Quest gieu da lingua motivescha las scolaras ed ils scolars a furmar adina puspè novas frasas, augmenta la fantasia e la construcziun e diminuescha il squitsch da prestaziun. Kommis augmenta il stgazi da pleds, meglierescha l’abilitad linguistica ed approfundescha la grammatica. L’effect d’emprender linguas cun Kommis è grond. Las reglas èn simplas ed ins po a medem temp exercitar e rir. Ins po giugar en dus u en pliras persunas, en gruppas, cun uffants u creschids. Il gieu s’adatta per l’instrucziun, ma era per giugar en famiglia.

Furma e cuntegn
“La Cumbinella” è vegnida realisada en rumantsch grischun a basa da la versiun franzosa Kommis “Bonne Chance!”. Ella cumpiglia 3 sets a 100 chartas, concepids tenor differents grads da difficultad (set 1: principiants, set 2: avanzads, set 3: profis). Las cartinas cuntegnan ils pli differents pleds (substantivs, verbs, adjectivs, preposiziuns, e.a.), necessaris per far frasas cumplettas. Mintga set ha ultra da quai 8 jokers che remplazzan in pled giavischà. Quests jokers cuntegnan fotografias da persunas simbols dal mund rumantsch. Ils 3 sets pon vegnir cumbinads u duvrads independentamain in da l’auter.

Pretsch e vendita
Il Kommis “La Cumbinella” po vegnir retratg per 12 francs/set da la Lia rumantscha, Via da la Plessur 47, chasa postala, 7001 Cuira (telefon 081 258 32 22, fax 081 258 32 23, e-mail: vendita@rumantsch.ch) u da tuttas librarias e butias che vendan cudeschs rumantschs.